बुंनो थाङोब्ला बि गेदेमाया 70 बोसोर बैसोआवबो मेगनाव छशमा गानालासै लिरनो फरायनो हानायमोन। मानसिनि सावस्रिया दानो मोजां दानो गाज्रि।2003 मायथाइनि जानुवारी दाननिफ्राइ बि गेदेमानि सावस्रिया लोरबां जाबोनो हमनायसै। अब्लाबो बिथाङा सोर्जिनाय़खौ नागारथाराखैमोन। बे समावबो बिथाङा शिव नारायण परमहंस गेदेमानि क्रिया दर्पण आरो कबिगुरु रबीन्द्रनाथ ठाकुरनि जिउखौरां,आरो मुलि बिफां-लाइफां मुंनि रेबसनलाइखौ लिरजोबना 2003 मायथाइनि 24 मे खालाराव बे मुलुगखौ अरायनि थाखाय नागारलाङो। दरसे गोग्गो अलंबारा थब सिरिलाङो। फै जोंहा बि गेदेमा सोरजिलांनाय खुदिया थुनलाइखौ साबसिनै फोजौलांनो साफा मावनि।